
Moun plan es pas de faire un raconte menimous de ¢o 
qu'a fa e di Carle Roure e, parafrasant l'evangeliste Jan, 
diriéu : « I'a un mouloun d'autri causo que lou (majourau 
Roure) a facho e que se lis escriviéu fin que d'uno 
despassariéu lou tems que m’es acourda ». Adounc 
coume lou pintre qu'atrobo dins lis tue de soun moudelo 
la belugo revelant soun esse, vau assaja de vous dire 
quaucaren de l'amo d'aquéu que tenié cai en réire la 
Cigalo déu Trelus o de Sant-Maime. 


Erian a mand de celebra soun centenari. Se preparavo 
uno grando festo a Casteu-Nou-de-Gadagno, quouro 
aprenguerian la tristo nouvello : lou generau Carle Roure 
es defunta ! 

De la la mort n'avié pas pou d'abord qu'avié la certitudo 
que la vido n'éro qu'un passage menant dins un rode 
ounte segnourejon la lus, la pas, l'amour. Nous a fisa 
quauqui vers tras que béu sus aquelo esperango. Erian a 
la fin dédu mes d'abriéu, s'enané a la pouncho de l'erbo 
coume l'avié souveta. : 


Voudriéu, per mouri, que fuguésse de jour, 
que la niue sourno, l'ame pas. Coungreiarello 
de chaucho-viéio e de marridi farfantello, 

es lou clar dou souléu qu'esvarto sis ourrour. 


Voudriéu, per mouri, que fuguesse matin, 
uno d'aquélis aubo puro, au mes de Mai, 
Que la naturo, en soun reviéure, tourna-mai, 
pourgis l'espér di fru is aubre d6u jardin. 


Voudriéu, per mouri, que faguesse béu tems, 
e, per teni li cros franc de tout garrouias, 

que noun se trepejésse en quauque fangouias, 
ges de plueio...Tant vaudrié un pau de vent. 


E piéi, noun voudriéu que quouro sarai plus, 
se plourésse moun sort, mancarié de judice. 
Ren pourrié merita que l'on s'adoulentisse. 
Ai fa moun proun ! S'acabara 'mé l'oremus. 


Voudriéu !... Voudriéu !...Estént que sarai mort, 
de qu'enchau la sesoun, l'ouro o lou tems que fai ? 
Moun amo sara desnousado d6u fais 

de mi gau, de mi peno e déu pes de moun cors. 


Libre de vanega dins la lus inmourtalo, 
Sarai sempre present, au reméembre d'amour, 
de li que soun vivent, fin qu'a si darrié jour, 
li esperant, fidéu, dins la Pas eternalo. 


Per lou miés counéisse nous a leissa tambén quaucaren 
de precious : soun es-libris. Li simbéu que ié soun 
representa n'en fan coume uno meno d'escut d'armo, un 
blasoun que resumis a la belesso soun éstre founs e soun 
ideau. Dins lou cadre d'un reitangle se pou veire, liga 
dins uno meno de fais, uno espaso, dos fueio de roure e 
uno plumo. A coumenta aquélis elemen disént que li 
fueio evoucavon soun patrounime, l'espaso I'6uficié que 
fugue, la plumo representavo Ivouno, sa mouié, 
mestresso d'escolo. Mai l'alegourio es un_ univers 
poulisemi. Em'aco la plumo pourrié tamben faire 
alusioun a sa proumiero voucacioun, d6umaci fugue 


tambén istitutour. D'efét, en Prouvenco, se saup que li 
méstre d'escolo déu Briangounés, avans l'escolo publico, 
se lougavon sus li marcat en pourtant de plumo sus soun 
capéu : uno plumo per aprendre a legi e escriéure, dos 
plumo per la matematico e tres plumo pér lou latin en 
demai. Se falié resumi la vido de Carle Roure diriéu que 
l'a passado dins lou service. A servi sa patrio a-de-reng 
coume ensignaire, coume 6uficié, coume maire de sa 
coumuno. A servi tambén sa matrio, coume I'aurié di M. 
de Berluc-Perussis, en se fasént felibre. 


Carle Roure neissegué lou 5 de mai 1913, a-z-Ais, d'un 
paire sestian. Sa maire Adelo, Ano, Bressy ero de 
Castéu-Nou-de-Gadagno. Ourfanéu de maire, es au brés 
dou Felibrige, que fugué abari per sa grand. L'escolo 
primari acabado fague d'esttdi a l'Escolo Benoit a I'Ilo- 
de-Venisso. Soun brevet elementari en pochi, rintré a 
lescolo nourmalo d'istitutour d'Avignoun Es dins aquest 
establimen que fague lou rescontre d'aquelo que vengue 
soun espouso : Ivouno Dumas. Se maridéron lou 5 
d'avoust 1936. Per soun premié poste lou paréu fugue 
nouma a Gardano dins li Bouco-d6u-Rose. Muderon piei 
si catoun a la Visto, a Marsiho. Aguent 6utengu uno 
licénci de filousoufio Carle Roure ensigné au cous 
coumplementari de Sant-Louis 4 Marsiho. En 1939, a la 
declaracioun de guerro fugué moubilisa dins I'armado en 
qualita de souto-lid-tenent. 


Se voulés encaro me segui sus la draio di simbéu dirai 
que li fueio de roure nous remandon 4a la vertu de forgo 
valént-a-dire au courage. D'efet la mitoulougio gréco 
afourtis que la machourlo d'Ercule ero de bos de chaine. 
En ebriéu lou chaine se dis alon e nous remando a la 
racino alef-lamed que formo lou noum de Diéu El. De 


bon, es pas per cop d'astre que li kepi di generau soun 
brouda de fueio de roure. La Campagno e Franco de 1940 
fugue per Carle Roure lou grand recouide de sa vido. Ero 
alor coumandant de la 9enco coumpagnié dou 14len 
Regiment d'Enfantarié Aupenco de Marsiho. Aqueste 
regimen avié uno deviso en lengo prouvengalo, ispirado 
d'un pouemo de Valeri Bernard : "Sémpre que plus aut”. 
Un de si chefe de musico avié coumpausa uno "Marcho 
di cigaloun" Titre d'ispiracioun bén prouvencalo. Tout 
coumencé en nouvembre 1939 quouro lou 14len emé si 
miou, si cano d'Aupen e si grandi barreto se retroube en 
Loureno davans Rohrbach e Bitche. Aqui la fango e lou 
fre e dos vouto sus la proumiero ligno bastigueron un 
esperit de soulidareta e d'abnegacioun que fugué forco 
precious per aquesto unita quand I'enemi se rounsé sus la 
Franco en mai 1940. Destina d'en proumié a la relevo di 
bataioun de cassaire en Nourvejo, coutrio emé lou 140 
Regimen d'Enfantarié Aupenco e la 3enco Divisioun 
Lougiero déu generau Duchemin, lou 141en fugue band1, 
tre l'ataco alemando, vers la traucado de la Soumo, 
despiéi la Bretagno ounte éro a mand de s'embarca. Dou 
17 de mai au 7 de jun, li Marsihés restanquéron 
l'avangado alemando en dounant, jour a cha jour, pendent 
600 kiloumétre, de coumbat enrabia contro lis unita de la 
62enco Divisioun alemando. Lou regimen perdegue en 
tout 27 6uficié e 500 souto-duficié e aupen. Quand fugue 
signa l'armistice, lou regimen luchavo encaro d6u coustat 
de Limoge. Avié sauva l'ounour. Carle Roure en fasent 
lou raconte d'aquesto epoupeio rapelavo que l'evesque de 
Limoge, Mounsegne Louis-Pau Rastouil (un ancian 
aumournié de la grando guerro, 6uriginari de Marsiho) a 
I'6ucasioun d'uno messo d'acioun de graci, douneé 1 vincu 
l'esper d6u revenge. D'efet en dutobre 1940 se founde 
l'amicalo dis ancian d6u 14len. L'esperit de resisténci 


avivavo lou buréu de I'assouciacioun e soun president, 
arresta per la gestapo en 1943, fugue manda a 
Buchenwald. L'amicalo d6u 141 Regimen d'Enfantarié 
Aupenco devengué uno fracioun déu 5en Regimen de 
l'Armado Secreto e si membre marsihés participeron 
direitamen a la liberacioun de la vilo en avoust 1944. 
Proun de téms apres la guerro se devino que d'6uficié dou 
14len e quauquis 6uficié alemand se rescountréron. Lis 
alemand diguéron que coumprenien pas coume se fasié 
qu'un soulet regimen francés aguésse pouscu restanca 
tant de tems touto uno divisioun en i'enflegissent de 
grossi perdo. Es sus lou prat bataié que Carle Roure 
fugue flouca de la Crous de Guerro. Es tambén en 1940 
que si superiour ié douneron l'1idéio d'abandouna 
l'ensignamen per resta dins l'armado. Aprés la desbrando 
e l'armistice, revengué a Marsiho. Dins sa carriero 
militari changé d'armo passant de l'enfantarié au trin dis 
equipage. Fagué pas la guerro d'Indouchino mai escape 
pas 1 evenimen d'Argerio ounte resté dous an. Es a Tours, 
a l'escolo dou Trin, que fugue nouma capitani. Passé piéi 
coumandant, lio-tenént-courouneéu piéi courounéu. Acabe 
Sa carriero emé lou grade de generau. Prengué sa 
retirado, en 1966, a Casteu-Nou-de-Gadagno. Carle 
Roure éro Ouficié de la Legioun d'Ounour e titulari de la 
crous de Coumbatent Voulountari de la Resisteénci. 

Ero tambén Ouficié di Paumo Academico, Coumandaire 
dis Art e Letro, Chivalié d6u Merite Espourtiéu. 
L'Académi de Vaucluso l'avié nouma membre d'ounour. 


Coustejé la mort, l'aven di, e, coume chasque sdudard, 
ero lest a faire lou sacrifice de sa vido. Sabié lis anci 
d'aquéli qu'an de proche souto li drapéu. Amor d'aco 
escrigué pietadousamen uno preguiero, souto la formo 


d'uno grando couléito, pér refourti li famiho qu'esperavon 
la revengudo au fougau d'un di siéu : 

"A-n-aquésti parent : paire e maire qu’an leissa parti d6u 
nis famihau aquélis enfant qu'avien abarri emé tant 
d'amour; sdudard de voucacioun o per despié de noun 
ague d'obro, mescla dins lou trigOssi de quauque prat 
bataié. 

Moun Diéu, ajudas-léi 4 supourta l'absénci de nouvello e 
li messorgo dis enfourmacioun per garda la sereneta 
d'aquéli que soun segur de vosto prouteicioun. 


Es a Casteu-Nou-de-Gadagno qu'ague I'6ucasioun de 
servi encaro un cop soun pais en se fasént pourta is 
eleicioun municipalo e en devenént maire de soun vilage. 
Lou reste de 1971 a 1977. Es pendent soun mandat que 
s'inagure, lou 14 de setembre 1974, la Font di felibre que 
sis aigo s'abéuron au meme sourgent qu'aveno Font- 
Segugno. Lou proujet d'aquéu mounumen lou devié a-n- 
Elio Vidal. Pendent soun discours d'inaguracioun, tout 
esmougu pér-co-que l'escrivan prouvencau venié tout- 
béu-just de mouri, s'adreissé a-n-éu coume s'ero encaro 
viéu : "“Moussu Vidal quouro fuguére elegi conse, 
venguére proun de fes vous veire e vous demanda 
counséu ; e me diguerias un jour " Moun brave ami, li 
felibre de Casteu-Nou, li primadié, coume nosti parent, 
soun incouneigu de nosti jouvent. Déurias faire pausa 
uno placo mounte si noum sarien marca, coume agueént 
mantengu lis us e la lengo. Faguerian pas faire la placo 
mai, un jour de l'an passa, quand lou counseu agué douna 
soun avejaire favourable a la Font di felibre, anére dire a 
noste quasimen decan d6u vilage coume anavian coumpli 
soun souvet. Vous dirai pas sa gau e sis encourajamen". 
A la fin de soun discours, imitant lou Cant de la Coupo, 


Carle Roure largué quauqui vers : 


Vuejo-nous la Pas e la longo vido 
Per touti li viei qu'an tant travaia, 
Vuejo a Casteu-Nou d'aubo rejouido 
Pér t6uti si fiéu, eici rassembla... 


Sus aquelo font éron grava li noum di primadié Giera e 
Tavan mai tamben aquéu d'Achile Vidal, lou paire d'Elio, 
e de Casteu-Nouven mens couneigu coume Francés 
Gimet, Marius Faudrin, [poulite Vatton e Silvan Vaton. 
Desempiei aqueste jour d'inaguracioun, d'autri noum 
soun vengu endrudi la proumiero tiero : Armand Vidal, 
fiéu d'Elio, lou majourau Enri George, Roudou Boyer, 
Ravous Milhaud, L. Coard, Carle Roure enfin. 


Faire counéisse li poueto prouvencau de Casteu-Nou ero 
un devé pious per lou generau Roure. Lou fague dins 
mant uno counferénci mai tambén en publicant si trobo. 
Atrouban dins un buletin dou Fougau rurau de Castéu- 
Nou un sounet de Silvan Vaton que de segur s'endevenié 
emé l'éime d6u generau. Lou pouémo avié degu ié 
paréisse predestina bord que se 1é parlo de roure : 


L'ourige t'a vincu, mai noun pas t'abeissa. 
L'ourasso trosso pas li roure seculari... 

Se lou tron te derrabo, 6 gigant soulitari, 
Sembles meme, en toumbant, enca lou desfisa. 
(...) 

D'amo fiéro, lou céu es un pau trop avare. 
N'es pas forco grand cor, ni de pege tihous. 
Dins l'umano fourest, li roure soun bén rare ! 


La pouésio éro coume uno coumpagno per Carle Roure e 
se fau pas estouna se lou maire de Casteu-Nou 
presentavo si vot au counseu municipau en vers. Vaqui li 
souvet de 1975 : 


Bono annado ! 


L'iver es tant dur 1 gent d'age. 
Es mai aqui, mi bons ami. 

Li pauri viei, afrejouli, 
S'escoundon sout sis acatage. 


Coume uno flamo, ves, l'annado 
S'es amoussado a miejo niue. 

E n'avian plus, davans lis iue, 
Que li pantai de la vihado. 


Aro sian au proumié de I'an. 
Di souvet, es l'ouro vengudo ! 
Au got, fasen longo begudo. 
A ta santa, brave coumpan ! 


M'arreste dounc, mai counservas 
De moun discours lou bén voulé. 
E digués-vous que mi souvet 
Pér t6uti soun : vives en Pas". 


Per carle Roure, es la countemplacioun de la naturo a 
l'entour de Castéu-Nou que porto a rimeja : "Quouro 
vives a Casteu-Nou, disié, dins aquéu tant poulit viei 
vilajoun, poudes treva la garrigo secarouso dins I'6udour 
di cade, di pandecousto (chévrefeuille) o de la ferigoulo, 


piei un autre cop, coume Petrarco, 0 coume lou canounge 


majourau George, que fugue noste curat, ana de long di 
sorgo escouta lou cascai dis aigo e lou fremin di fueio 
caressado per un fres ventoulet". Disié tamben dins soun 
discours davans la Font di felibre : "S'avén marca dins li 
carriero e li camin li viei noum de nosti cadastre, es per 
que, quand legiren lis obro de nosti felibre, sachen am’ éli 
nous coungousta de la pouésio sduvajo de la garrigo, la 
pas de Vaulongo o di Souquet e l'oumbrun di roure de 
Gaiano o di Berenguié. A m'escouta semblo beléu que 
Casteu-Nou es un rode astra coume n'a ges. Es pas 
verail, ben segur, mai crese qu'aven agu la chabenco, la 
crespino, d’'uno countunio dins li tradicioun pouético e 
dins l'amour de noste pichoun pais”. 

Lou proumier edile, faguent obro de memori, a leissa un 
libre istouri sus soun vilage. I'a moudestamen douna per 
titre : Petite histoire de Chdteauneuf-de-Gadagne. 
Aquesto obro ven coumpleta d'un biais remirable uno 
mounougrafio publicado en 1935 pér li Castéu-Nouven 
Francés Gimet e Reinié Bremond. En 2005 la coumuno 
publique I’ oubrage que Carle Roure avié counsacra a la 
gléiso parrouquialo, li sant que ié soun venera, Si 
bandiero, si cantico. I'aprenén, demié de precious 
entresigne, que li Castéu-Nouven, pendént la guerro de 
14-18, demandavon a Sant-Sebastian d'apara si poilu. 
Apoundié un pau malanconi : "Aro se n'en parlo plus. 
Lou paure Sant-Sebastian a passa de modo". Per ¢o qu'éi 
doéu culte de Jano d'Arc lou generau apoundié : "La Pas 
I'a facho un pau oublida. Es beléu miéus ansin, mai 
demoro lou simbole de l'amour patriau". 

Soun Castéu-Nou l'amavo de touto soun cor, de touto 
soun amo, de touto sa forgo. Es dins lou vaste, eila a 
Tamanrasset, qu'uno niue de caumasso, en 1958, emai 
lou rode fuguésse beu mai-que-mai, sa pensado se viré 
em'ardeénci vers sa viloto : 


Cantarai lou retour a ma bello encountrado, 

la vigno e I'éulivié, la Sorgo e lou Ventour, 
Cantarai lou bonur d'uno bello nisado, 

lis ami retrouba, I'oustau de mi viei jour. 

Vai, quouro a Casteu-Nou, un jour m'entournarai, 
fou de gau, plourarai ! 


Carle Roure servigue la Franco, sa patrio, venén de lou 
dire. Mai servigueé tamben sa matrio, la Prouvenco. 
Aqueste councét de matrio que s'atrobo dins lou discours 
que Leoun de Berluc-Perussis fagué a la felibrejado de 
Vous, lou 25 de setémbre 1898, a lou merite de nous leva 
de la sempiternalo dialeitico 6upausant la grando e la 
pichoto patrio. Vaqui quauqui rego d'aqueste discours : 
"La patrie, tellus patria, c'est la "terre paternelle. Un 
félibre avant la lettre, Plutarque, trouvait ce mot 
insuffisant pour désigner une aussi douce chose que la 
région qui fut notre berceau ; et comme, disait-il, l'idée 
de maternité éveille un sentiment plus tendre que celui de 
paternité, il voulait que le sol natal s'appelat non Patrie 
mais Matrie (...) Cette lumineuse contrée, poursuivait 
Leon de Berluc-Perrussis, ot nos yeux s'ouvrirent a l'azur 
ensoleillé, cette nourrice dont les sucs féconds formeérent 
nos jeunes chairs, cette Provence qui nous apprit a 
balbutier son verbe musical et suscita nos premiers 
instincts vers le beau ne l'adorons-nous pas comme la 
Mere par qui nous sommes ?” 

Per servi sa Matrio, la meiouro soulucioun n'es-ti pas de 
milita au Felibrige ? Es ¢o que fagué Carle Roure a 
coumta de 1934. Atrouvan dins un teste escri a la 
memori de Reimié Jouveau Tl'escreto espressioun di 
sentimen felibren de Carle Roure : 


"Vous amave per ¢o que m’avias douna la croio d'estre 
empremi dins Fe, 1'a cinquanto-cing an, emé mi Sét rai de 
la Santo-Estello d'Avignoun. 


Vous amave per ¢o qu'avias l'amour d6u Caumount de 
voste grand Auzias e d6u Vedeno de voste paire Marius, 
coume iéu de moun Castéu-Nou.. 


Vous amave per ¢o que m/’avias causi per rintra au 
Counsistori. M'aves peirineja per la Cigalo d6u Trelus, 
emé Marceu Bonnet e Dono Lamazou, em'un gentun 
afeituous que noun s'‘6ublido. 


Vous amave per vosti vesito, emé Dono Jouveau, s¢mpre 
sabourouso d'aneidoto incouneigudo ; per vostis article : 
recouneissengo a vostis ami d6u G.E.P., lausenjo dis 
escrivan d'aro, proumoucioun di jouine. 


Vous amave per vosti letro que recatavon souto sa 
pichoto escrituro reguliero, tout un mouloun de 
ferver6usi passioun per la Causo, e coume uno umelita 
pertoucanto dins lou dire d'un gramaci o d'un souveni 
parteja. 


Vous amave per ¢o que i'a moun noum dins vosto 
ufanouso istori dou Felibrige, tant que dins lis armana 
qu'aves beileja. 


Vous amave subre-tout per la fisan¢o amistadouso que 
m'avés sempre pourgido, en escambi de ma respetuouso e 


fidélo afecioun. 


E m'amavias per ¢o que vous amave ! 


E m’amavias, per tout co que véene de dire, fugue lou 
liame que nous afreire dins la vido déu Felibrige, tant que 
dins nosto relacioun d'ome enracina dins un meme 
terraire Vau-Clusen. 


Carle Roure fugué elegi felibre majourau a la Santo- 
Estello de Sant-Junian, en 1985. Dins lou Felibrige éro 
counsidera coume un savi e si counseu eron escouta. 
Dins un acamp generau de la Mantenenco de Prouvén¢go 
prengue la paraulo pér enumera li devé d'un vice-sendi. 
Digue, qu'a soun avejaire, aquelo founcioun demandavo 
tres qualita principalo : éstre acampaire, estre empuraire, 
estre messiounari. 


La proumiero vertu de Carle Roure éro lou courage. 
Boutarai en segoundo pousicioun la fidelita. Fugue fideu 
a sis ami. D'ami n'avié de pertout. I'avié d'ami d'enfan¢o 
coume Armand Vidal de Castéu-Nou, d'ami de l'armado, 
d'ami dou Felibrige. D'ami qu'avien pas segui just e just 
la memo draio qu'éu coume Jorgi Reboul. Counsacré a 
Reboul quauqui belli pajo de souvent : 


"Lou proumié cop que lou veguére, i'a quasimen 
seissanto an, fugue a Marsiho, au quéei de Ribo Novo, 
davans l'oustau mounte Valeri Bernard avié soun ataié. 
Ero dins si trento an, un ome bén establi, soulide, un latin 
brun, di péu negre qu'oundejavon, di maisso un pau forto 
d'un tribun, la voues brounzanto. Venié de se leva uno 
baratino catalano que soun rouge mi'avié tira per I'1ue, 
coume nous aprouchavian, emé quauquis ami de 
"L'escolo de la Mar'"(...) 

Quau éro Jorgi Reboul ? Es pas d'éu que lou sachere que 


n'en parlavo jamai (...) Ero vira de soun plen devers 
d'obro  soucialo, de recampado de gent, d'acioun 
felibrenco piéi culturalo emé, a cinquanto tres an, 
l'adoucioun de I'6ucitan e di vejaire de I'l.E.O. Que vous 
digue encaro que soun biais de courrespoundre emé sis 
ami éro d'escriéure sus de reves d'aficho, de foutocopi 
d'article de journau o de rendu-comte de sis ativeta, 
valent-a-dire de l'aubergo d'Alau o déu Caleén o di critico 
de si libre (...) Li refus de Jorgi fuguéron definitiéu (...) : 
refus dou pres Mistral presenta pamens pér soun 
coumpan Sully-Andriéu Peyre ; refus de participa is 
emessioun de radio de Galtier; refus 4 Reinié Jouveau 
d'éstre marca dins L'Anthologie des poétes provencaux; 
refus d'éstre dins "Lis Escrivan. marsihés" dou 
Prouvengau a I'Escolo. Anen leissa aqui lou testard, aquel 
ome plen de bounta, qu'a jamai di de mau de degun, mai 
que sa_ persounalita ero  estrangiero a _ tout 
enregimentamen (...) Jorgi a parti per li Sants Aliscamp 
lou 19 de jun 1993 (...) A jamai renega Mistral, ni lou 
mistralisme se, coume tant d'autre, es esta souventi fes 
maucoura per de felibre. En tant que majourau pode dire 
qu'a bén servi la memo causo que nautre e qu'es esta un 
fideu servent de la Coumtesso". 


Un di temo maje dis escri de Carle Roure es aquéu de 
Nouve. De que representavo per éu la pountannado 
calendalo ? De segur la fésto de la famiho. Carle e 
Ivouno Roure agueron tres enfant, dous drole e uno chato 
e, au siéu, coume dins touti li famiho, Nouveée éro un 
precious moumen d'entimeta ounte t6duti partejon la 
memo gau. Carle Roure a celebra la roundo di 
pachichoio, pouemenet for¢o couneigu en Prouvenco. 
Nous a leissa tambén uno ufanouso counferénci sus li 


nouvé, grando especialita de la Coumtat emé Saboli, 
Peyrol, Cassan, li nouve de N.-D. di Dom. 


En 1983 lou curat de Casteu-Nou permetegué au generau 
d'apoundre quauqui mot en prouvencgau a soun oumelio 
de la messo de miejo-niue. Vaqui quauqui tros d6éu 
"sermoun" de Carle Roure : 


"Uno bello niue, l'Enfant Jésus es nascu, e lou mounde 
entié a pres un nouveu vanc, s'es mes a viéure dins 
l'Esper d'aquelo "Pas is ome de bono volounta" que 
cantavon lis ange, manda pér Diéu (...) Nouvé es dounc 
la fésto de la lus, mai d'uno lumiero que ven tout just de 
naisse, coume quouro la proumiero belugo dou fougau fai 
signau, per marca que lou f10 vai créisse en flamejant pér 
alumina l'oustau e recaufa li gént afrejouli (...) Pér nautre, 
Prouvengau, es encaro la seguido di tradicioun, lou cant 
de nosti nouve, lou pastrage e la trasmessioun di viéi 1 
jouine d'aquéu pichot lume en quau Diéu a bouta fio lou 
jour de la neissengo de l'enfantoun Jésus e que touti 
voudrian. qu'aluminésse esbrihaudanto dins_ touto 
l'umanita : la Pas. Ansin siegue ! 


Lou generau escrigue tambén un conte de Nouve entitula 
La Roso de JericO ounte é1 questioun d'uno vesino, d'uno 
chato qu'a perdu la crous que pourtavo sus lou piés e que 
la retroube lI'an d'aprés en mountant sa crecho au beu 
mitan d'uno roso de JericO tourna mai espandido. Pér 
carle Roure, la roso de JericO éro d'abord aquelo de sa 
grand que, pichoutet, l'embelinavo tant : 

"D'efet quouro la crécho éro acabado e lou pichot Jésus 
ajassa dins sa breisseto, Meméi durbissié aquesto bouito. 


N'en sourtié, cauto-cauto un quaucarén que dounavo d'er 
a-n-clot de ferigoulo mai a-n-uno ferigoulo tant seco que 
se l'avias esquichado dins la man, Il'aurias de bon touto 
escrachado e reducho en _  pdousso  vertadieramen. 
Precouciounousamen aquéu brout de planto, ma grand 
lou pausavo dins uno pichoto sieto verdo cloutudo em'un 
pau d'aigo. D'aqui en aqui, d'a cha pau lou miracle se 
coumplissié. L'amaneu secarous reprenié vido e 
s‘estalouiravo coume uno meno de salado de cicouréio di 
rouge mai emé de fueio qu'a sa _ pouncho se 
recrouquevihavon poulidamen en uno crosso daurado". 


L'enfangco fugue un sourgent d'ispiracioun pér Carle 
Roure 


A la debuto 

va li man 

Li man de I'enfantoun que nais. 
Sémblon lis alo d'uno roso 

que se desplegon d6éu boutoun, 

li man de I'enfantoun que nais. 

Tout d'uno, dou poung que se duerb, 
s'espandis uno estello lindo, 

que cligno, tems en tems, soun signau a la vido. 
Sa paumo espero li poutoun 

e li det, clarinéu, an lou rebat de l'aubo. 


I'a li man, 

li man d6éu béu drouloun, e de la chatouneto. 
Man que trisson li gauto mouisso dis aujolo 
dou téms que li petoun trapejon li faudau. 
Man, qu'un jour, van s'encafourna 

dins la man rufo de soun paire 


per descurbi, foro l'oustau, l'Inménse mounde. 

man qu'aliscon la couifaduro de sa maire 

e que, lou tems d'un bais, se jougnon dins soun cou: 
béu nous d'amour e de fisancgo 

ligant li cor, 

dins la suaveta de la primo innoucénci. 


Mai, avans lis enfant, coume la lus a la coumencango d6u 
mounde, apareigué Ivouno : 


Lou proumié matin que la rescountreére, 
Fuguéron sis iue, soulet, que vegueére. 
Ai pas remarca coume éro vestido, 
Sabiéu meme pas qu'éro tant poulido. 
Mai sis 1ue risént m’avien pivela. 


Dou rescontre neissegué l'amour, valént-a-dire, un doun 
reciproque : 


I'a li niue de noste estiéu. 
I'a nosti cor enmescla. 

I'a lou bonur d'éstre viéu 
Pér s'ama e se douna. 


D'aquel escambi sourtigue, misterious, un esse nouveu : 


Un jour nous an liga, l'un a l'autro, counsent. 
E sabe pas se, sus moun pege rufe, 

An, em'un tai, enserta ta doucour, 

O ben s'es 1éu que siéu tanca dins tu... 
Empéuta l'un a l'autro, e li sabo mesclado 
Es ansin que viveén tout de long dis annado. 


Touti aquéli qu'an couneigu lou paréu an agu la sentido 
que i'avié entre éli uno unita pau coumuno. Quand Carle 
ero ounoura, Ivouno éro drecho, proche d'éu, e 
coumprenian que l'ounour regisclavo legitimamen sus 
elo. L'espaso e la plumo uni pér lou grafisme poudien pas 
estre dessepara dins la vido vidanto. 


S'ere un ome de I'Antiqueta poudriéu lis imagina touti 
dous tremuda per sempre dins uno metamourfOsi coume 
Filemoun e Baucis : dous béu pege de roure uni a la baso. 


En legissént Carle Roure ai descubert un ome coumpll. 
Avié de segur li vertu mascle e d'audaci dou s6udard mai 
darrié lou mot Pas que reven de longo souto sa plumo, ai 
descubert qu'avié assimila tambén la forgo femenino e 
counservativo de l'univers. 

Coume Napouleoun davans Goethe, vén a iéu de dire 
davans Carle Roure :"Vaqui un ome". 

